Antti Tuomainen

Antti Tuomainen (s. 1971 Helsinki) on suomalainen kirjailija, jonka teoksissa yhdistyvät rikoskirjallisuus ja musta huumori. Vuoteen 2018 mennessä Tuomaisen teoksia oli julkaistu lähes 30 maassa. Hän on kansainvälisesti yksi Suomen luetuimpia kirjailijoita.

Ura

Ura sisällöntuottajana

Ennen kirjailijan uraa Tuomainen toimi 12 vuotta mainosalalla, muun muassa copywriterina Bob Helsinki -mainostoimistossa. 

Seitsemän copywriter-vuoden jälkeen hän irtisanoi itsensä kirjoittaakseen esikoisromaaninsa. Kirjan ilmestyttyä hän palasi Bob Helsinkiin, mutta sai potkut yt-neuvotteluissa ja alkoi kirjoittaa Parantaja-romaaniaan.

Hän on toiminut myös vapaana toimittajana ja avustanut muun muassa Image-lehteä. Hän on osuuskuntamuotoisen kustantamo Crime Timen perustajajäsen.

Ura kirjailijana

Tuomaisen viisi ensimmäistä kirjaa sijoittuivat joko täysin tai suurimmalta osaksi hänen synnyin- ja asuinkaupunkiinsa Helsinkiin. Tuomaisen esikoisteos Tappaja, toivoakseni (2006) kertoo velkaantuneesta, tappajaksi värvätystä, mutta tehtävässään epäröivästä miehestä. Myllylahden kustantama tarina kasvaa vakavaksi tutkielmaksi kostonhimosta, oikeudesta ja vastuusta, se ei ole murhaviihdettä vaan kielellisesti huoliteltu tapahtumakulku teemasta "saako pahan tappaa". Tuomainen oli lähettänyt kirjansa kahdeksalle kustantajalle, joista vain Myllylahti kiinnostui teoksesta.

Myllylahti kustansi myös  seuraavan romaanin Veljeni vartija (2009), joka kertoo isoisästä, isästä ja pojista, jotka kaikki ajautuvat rikoksiin. Tuomaista luonnehdittiin ”noir-dekkaristiksi”. Tuomainen toimi kahdessaan ensimmäisessä kirjassaan omana kustannustoimittajanaan.

Helsinki-kirjat kustansi Tuomaisen kolmannen romaanin Parantaja (2010), joka sijoittuu tulevaisuuden Helsinkiin, joka on kokenut ilmastonmuutoksen aiheuttaman katastrofin. Päähenkilö etsii kadonnutta toimittaja-vaimoa, joka oli selvittämässä sarjamurhan taustoja. Tuomainen sai teoksesta Suomen dekkariseuran Vuoden johtolanka -palkinnon. Palkinnon myötä ruotsalainen kirjallisuusagentuuri Salomonsson Agency kiinnostui Tuomaisesta ja alkoi edustaa häntä Suomen ulkopuolella. Kirja nosti hänet myös kansainväliseen suosioon: loppuvuoteen 2016 mennessä kirja oli käännetty 23 kielelle ja siitä oli tullut eräs kaikkien aikojen käännetyimmistä suomalaisista kirjoista.

Vuonna 2011 Tuomainen nousi ilmiöksi Lontoon kirjamessuilla ruotsalaisen Salomonsson Agency- agentuurinsa avulla.

Synkkä niin kuin sydämeni (2013) ja Kaivos (2015) jatkoivat tummasävyisten, noir-henkisten rikosromaanien linjaa. 

Romaani Mies joka kuoli (2016) merkitsi käännettä Tuomaisen kirjailijanuralla. Tyylilaji vaihtui mustaan komediaan.  

Vuonna 2017 julkaistu Palm Beach Finland jatkoi mustan huumorin viljelyä. Kirja sijoittuu pieneen suomalaiseen rannikkokaupunkiin ja sinne perustettuun lomakohteeseen. Marraskuussa 2018 brittiläinen The Times -lehti kuvasi Tuomaista kirjan perusteella Euroopan hauskimmaksi kirjoittajaksi. 

Vuonna 2018 ilmestyi Pikku Siperia, joka sijoittuu itäsuomalaiseen talvimaisemaan, jonne putoaa arvokas meteoriitti, jota paikallinen pastori alkaa vartioida. Vuonna 2019 The Times valitsi kirjan yhdeksi vuoden parhaista kirjoista.

Vuonna 2020 ilmestyneessä Jäniskerroin-romaanissa vakuutusmatemaatikko perii veljeltään seikkailupuiston, jonka ympärillä on salaisuuksien verkko. Elokuussa 2021 ilmestyi kirjatrilogian toinen osa, Hirvikaava, jossa paljastuu, ettei veli ollutkaan kuollut.

Tyyli
Tuomaisen valtteina on pidetty omaperäisiä juonia ja henkilöhahmoja, jotka poikkeavat pohjoismaisesta dekkariperinteestä.  Tuomaisen kieltä on kuvattu huolelliseksi, mutta rennoksi  ja tyyliä farssimaiseksi. New York Timesin mukaan Tuomaisen kirjojen lukijat nauravat rikoksista lukiessaan. Tuomainen on tunnettu vauhdikkaista, sujuvista ja harkituista jännitysromaaneistaan.

Kirjoissaan hän käsittelee  ihmis- ja perhesuhteiden lisäksi myös merkittäviä yhteiskunnallisia kysymyksiä ja vakavia filosofisia kysymyksiä, mikä tekee niistä yllättävän koskettavia.

Tuomaisen esikuvia rikoskirjallisuuden puolella ovat muun muassa George Pelecanos, Elmore Leonard, James Lee Burke, Dennis Lehane ja James Sallis.

Filmatisoinnit
Mies joka kuoli -romaanista tehdään Elisa Viihteelle kuusiosainen televisiosarja, jonka kuvaukset aloitettiin kesällä 2021. Haminassa kuvatun sarjan pääosassa on Jussi Vatanen. Tuomainen esiintyy itse sarjassa cameoroolissa kahvilan asiakkaana.

Kesäkuussa 2021 kerrottiin, että Tuomaisen vuonna 2020 julkaistusta Jäniskerroin-romaanista tehdään Hollywoodissa elokuva, jonka tuottavat Amazon Studios ja Mandeville Films. Elokuvan päärooliin oli kiinnitetty Steve Carell.

Palkinnot ja tunnustukset
Vuonna 2011 Vuoden johtolanka teokselle Parantaja 
Vuonna 2020 The Petrona Award teokselle "Pikku Siperia"

Ehdokkuuksia
Vuonna 2016 The Petrona Award-ehdokkuus teoksella "Synkkä niin kuin sydämeni"
Vuonna 2017 Prix du Balai D’OR -palkinnon ehdokkuus Ranskassa
Vuonna 2018 The Petrona Award-ehdokkuus ja The Last Laugh -palkinnon ehdokkuus teoksella "Mies joka kuoli". Kirja oli ehdolla myös Ranskassa Euroopan parhaaksi rikosromaaniksi (Prix du Polar Européen).
Vuonna 2019 Prix du Polar Européen -ehdokkuus Ranskassa teoksella "Mies joka kuoli"
Vuonna 2020 CWA International Dagger -ehdokkuus Isossa-Britanniassa teoksella "Pikku Siperia"

Teokset 

 
 
 
 
 

 
 
 
 Jäniskerroin. Helsinki: Otava 2020. ISBN 978-951-1-35772-8.
Hirvikaava. Helsinki: Otava 2021. ISBN 978-951-1-35773-5

Käännökset
Vuoteen 2017 mennessä Tuomaisen teoksia oli käännetty 25 eri kielelle. Esimerkiksi Jäniskertoimen käännösoikeudet on myyty 17 maahan.

Tuomaisen kirjoja myydään enemmän ulkomailla kuin Suomessa. Vuoteen 2021 mennessä Tuomaisen kirjoja oli myyty yli 30 maassa.

Yksityiselämä
Tuomainen asuu Helsingissä vaimonsa kanssa. Vuonna 2003 hän lopetti alkoholin käytön ja pitää sitä uransa kannalta tärkeänä tekijänä.

Lähteet

Aiheesta muualla 
 
Tuomainen Puoli seitsemän -ohjelmassa lokakuussa 2021
Tuomainen kertoi Pikku Siperia -kirjasta Ylen Aamussa, Ylen Luomiskertomuksessa ja Kirjastokaistalla

Vuonna 1971 syntyneet
Suomalaiset rikoskirjailijat
Elävät henkilöt